Vermiste skoolseun se lyk deur sy sussie uitgeken | Maroela Media
Sers. Portia Maleka het bevestig dat die seun se suster, Johanna Lebembe, die liggaam as haar boetie, Riaan, uitgeken het. Riaan was 'n leerling by Laerskool Masakhane in Hammanskraal.
Riaan het verlede week Dinsdag op pad skool toe vermis geraak. "Die kind se ma het haar werkgewer vertel dat haar seun vermis word," het Maleka gesê. "Die werkgewer het 'n nuusberig gelees oor die liggaam wat in Silverton opgespoor is en het Maandag die ma gevra of sy al haar kind opgespoor het. Hy het haar toe na die polisie verwys."
Die ma het haar dogter, Johanna, na die polisie gestuur waar sy haar boetie in die lykshuis uitgeken het.
Riaan se lyk is Vrydagoggend in 'n veld naby die Silverton Transnet-aanleg deur 'n verbyganger gevind. Sy keel was feitlik afgesny en hy het steeds sy skooluniform aangehad. Die polisie vermoed dat hy elders vermoor is en sy liggaam toe in Silvertondale afgelaai is.